POLAR พร้อมส่งงบฯแล้วหลังกลุ่มผู้ไม่หวังดีป่วนประชุมผู้ถือหุ้น
POLAR พร้อมส่งงบการเงินไตรมาสที่ 1 ปี 2559 แล้ว หลังกลุ่มผู้ไม่หวังดีป่วนประชุมผู้ถือหุ้น
18 พ.ค. 2559

ผู้สื่อข่าวรายงานว่า ตามที่บริษัท โพลาริส แคปปิตัล จำกัด (มหาชน) หรือ POLAR ได้มีการจัดประชุมสามัญผู้ถือหุ้นประจำปี 2559 เมื่อวันศุกร์ที่ 29 เมษายน 2559 เวลา 09.00 น. ที่ผ่านมา ได้ดำเนินการเปิดประชุมโดยนายอาสา นินนาท ซึ่งได้รับเลือกจากผู้ถือหุ้นตาม พรบ. มหาชนมาตรา 104 ประกอบข้อบังคับบริษัท ข้อ 34 ทำหน้าที่ประธานในที่ประชุม ซึ่งการประชุมเริ่มต้นขึ้นด้วยความวุ่นวาย ก่อนที่จะเข้าระเบียบวาระการประชุมวาระที่ 1 ได้เกิดความวุ่นวายขึ้นในการประชุมทำให้ประธานในที่ประชุม ต้องพิจารณาขอปิดประชุม โดยใช้อำนาจตาม พรบ. มหาชน มาตรา 105 สั่งยุติการประชุมซึ่งกรณีนี้ถือว่าการประชุมได้เริ่มแล้วแต่ไม่สามารถดำเนินการให้แล้วเสร็จตามวาระที่กำหนด ไว้ในหนังสือเชิญประชุม
ดังนั้น ผู้สอบบัญชีของบริษัทจึงยังไม่ได้รับการแต่งตั้งโดยที่ประชุมสามัญผู้ถือหุ้น ตามที่กำหนดไว้ในมาตรา 120 แห่งพระราชบัญญัติบริษัทมหาชนจำกัด พ.ศ. 2535 (“พรบ. มหาชน”)ทำให้ผู้สอบบัญชีของบริษัทไม่สามารถปฎิบัติหน้าที่ผู้สอบบัญชีสำหรับงบการเงินไตรมาสที่ 1 ปี2559 ได้ ส่งผลให้บริษัทไม่สามารถจัดทําและนําส่งงบการเงินไตรมาสที่ 1 ปี 2559 ได้ภายในวันที่ 15 พฤษภาคม 2559 ได้
และเพื่อให้ระเบียบวาระการประชุมสามัญผู้ถือหุ้นประจำปี 2559 ซึ่งมีความสำคัญต่อบริษัทได้รับการพิจารณาอนุมัติโดยที่ประชุมผู้ถือหุ้น และเพื่อให้ผู้สอบบัญชีของบริษัทสามารถปฎิบัติหน้าที่ผู้สอบบัญชีสำหรับงบการเงินไตรมาสที่ 1 ปี 2559 ได้
ดังนั้นบริษัทจึงพิจารณาได้จัดประชุมคณะกรรมการบริษัทครั้งที่ 9/2559  ในวันที่ 17 พฤษภาคม 2559  ในที่ประชุมมีมติให้ดำเนินการจัดการประชุมสามัญผู้ถือหุ้น ประจำปี 2559 ต่อจากเดิม ในวันพฤหัสบดีที่ 16 มิถุนายน 2559 เวลา 09.00 น. ณ ห้องชัยพฤกษ์ 2 หอประชุมกองทัพอากาศ เลขที่ 171 หมู่ 1 ถนนพหลโยธิน แขวงคลองถนน เขตสายไหม กทม. 10220 เพื่อป้องกันไม่ให้เกิดความล่าช้าในการจัดทําและนําส่งงบการเงินไตรมาสที่ 1 ปี 2559 มากไปกว่าเดิมบริษัทได้ทำการร้องขอให้ผู้สอบบัญชีดำเนินการสอบทานและจัดทำงบการเงินไตรมาสที่ 1 ปี 2559 ไว้ล่วงหน้า
ทั้งนี้ ขณะนี้บริษัทได้รับแจ้งจากผู้สอบบัญชีว่าได้ดำเนินการสอบทานและจัดทำงบการเงินไตรมาสที่ 1 ปี 2559 เป็นที่เรียบร้อยแล้ว และสามารถที่จะส่งมอบงบการเงินไตรมาสที่1 ปี 2559 ให้แก่บริษัทได้ทันทีที่ผู้สอบบัญชีได้รับการแต่งตั้งโดยที่ประชุมสามัญผู้ถือหุ้น ตามที่กำหนดไว้ในมาตรา 120 แห่ง พรบ. มหาชน